ক্ষুদে মাথায় বড় ভাবনা! সিবিএসই বোর্ডের স্কুলগুলির মধ্যে জাতীয় স্তরে প্রতিযোগিতায় নিজের শহরে ‘ভূমিকম্পের সম্ভাব্য বিপদ’ নিয়ে রিপোর্ট পেশ করতে চলেছে সল্টলেকের হরিয়ানা বিদ্যামন্দিরের দুই ছাত্র। আজ, সোমবার সেই রিপোর্টের প্রতিলিপি বিধাননগর পুরনিগম কর্তৃপক্ষের হাতেও তুলে দেওয়ার কথা।
প্রতি বছর সিবিএসই বোর্ডের অন্তর্গত স্কুলগুলির মধ্যে সুস্থ শহরের উপরে একটি প্রতিযোগিতামূলক প্রদর্শনী হয়। এ বছরের বিষয় ছিল পরিবেশ। আজ, সোমবার সল্টলেকের এপিজে স্কুলে পূর্বাঞ্চলের স্কুলগুলিকে নিয়ে শুরু হচ্ছে সেই প্রদর্শনী। তাতে অন্য মাত্রা যোগ করেছে হরিয়ানা বিদ্যামন্দিরের নবম শ্রেণির ছাত্র সোমাংশু ঘোষ এবং একাদশ শ্রেণির ছাত্র ঋক চৌধুরীর ভাবনা।
সল্টলেক, রাজারহাট, নিউটাউনে ভূপৃষ্ঠের সাড়ে চার কিলোমিটার নীচ দিয়ে গিয়েছে ‘ইওকিনি হিঞ্জলাইন’। সেটি সক্রিয় হলে চোখের সামনে ধ্বংস হয়ে যাবে শহর। নিয়মের তোয়াক্কা না করে উঠছে বহুতল। ভূপৃষ্ঠের জলস্তর কমে যাওয়ায় বাড়ছে বিপদ। সতর্কতামূলক পদক্ষেপ হিসাবে কী করণীয়, সেটিই দুই ছাত্রের ভাবনার বিষয়বস্তু।
দুই ছাত্রের ‘প্রজেক্ট গাইড’ পদার্থবিদ্যার শিক্ষক ঝরনা দাস জানান, কলকাতা, সল্টলেক, নিউটাউন, রাজারহাট এলাকা কতখানি ভূমিকম্পপ্রবণ তা নিয়ে ভূবিজ্ঞান মন্ত্রকের কাছে একটি গবেষণাপত্র পেশ করেছেন খড়গপুর আইআইটির ভূবিদ্যা ও ভূপদার্থবিদ্যা বিভাগের অধ্যাপক শঙ্কর নাথ। সেটির উপর ভিত্তি করেই করে এই রিপোর্ট তৈরি হয়েছে। ভূমিকম্প রোধে বিল্ডিং আইনে সংশোধন, অপ্রচলিত শক্তির ব্যবহার, জৈব কৃষিকাজ এবং বৃষ্টির জল ধরে রাখার উপরে জোর দেওয়া হয়েছে।
বস্তুত, এ নিয়ে কেন্দ্র, রাজ্য সরকার এবং পুরসভাগুলির একাধিক কর্মসূচি রয়েছে। দুই স্কুলছাত্রের আর্জি, সেগুলির রূপায়ণ হোক। সোমাংশুর কথায়, ‘‘এই শহর ধ্বংস হয়ে যাক চাই না।’’ ঋকের বক্তব্য, ‘‘সচেতনতা বৃদ্ধি হলে সেটাই হবে বড় পাওনা।’’ হরিয়ানা বিদ্যামন্দিরের প্রধান শিক্ষক নন্দিনী সেন বলেন, ‘‘বিধাননগরের ভবিষ্যৎ নিয়ে ওদের সচেতনতা আমাকে মুগ্ধ করেছে। ওদের আরও উৎসাহ দেওয়া দরকার।’’

এই বিষয়ে অন্যান্য খবর

২০১৮ কি হতে চলেছে ‘ভূমিকম্পের বছর’! আশঙ্কা বিজ্ঞানীদের


আইআইটি’র অধ্যাপক শঙ্কর বলেন, ‘‘ভূমিকম্প নিয়ে সচেতনতা তৈরি হচ্ছে শুনে খুব ভাল লাগছে। এটা হলে ভূমিকম্পে ক্ষয়ক্ষতির মাত্রা অনেক কমে যাবে। পৃথিবীর সবচেয়ে বড় সম্পদ প্রাণ। তার বিনাশ রোধ করা জরুরি। ছোট ছোট ছেলেদের ভাবনা সমাজের বৃহত্তর অংশে ছড়িয়ে পড়লে সুস্থ, সবল সমাজ তৈরি করতে পারব। সেদিকেই এগোচ্ছি বলে মনে হচ্ছে।’’